《宓公琴台诗三首》
唐代·高适

宓子昔为政，鸣琴登此台。琴和人亦闲，千载称其才。

临眺忽凄怆，人琴安在哉。悠悠此天壤，唯有颂声来。

邦伯感遗事，慨然建琴堂。乃知静者心，千载犹相望。

入室想其人，出门何茫茫。唯见白云合，东临邹鲁乡。

皤皤邑中老，自夸邑中理。何必升君堂，然后知君美。

开门无犬吠，早卧常晏起。昔人不忍欺，今我还复尔。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。